text: Ny sag om misbrug i Sønderjylland
  26 maj 2010 kl. 12.47
  Lige nu sidder en cirka 30-årig mand fra Rødekro i grundlovsforhør ved Retten i Sønderborg. Manden blev anholdt i går, sigtet for at have haft sex med en fem-årig pige.
  Vicepolitiinspektør Bent Thuesen bekræfter, at der er anmeldt et seksuelt overgreb på en fem årig pige fra Rødekro. Pigen og manden er ikke i familie med hinanden.
  Forholdet skal ifølge sigtelsen være foregået på en ejendom i Rødekro i oktober 2009.  Her havde den unge mand fået overladt den fem-årige pige i sin varetægt, fordi han skulle passe hende.
  Det formodede overgreb fandt ifølge anklagemyndigheden sted i dagene 13.-18. oktober. Dommeren valgte at lukke dørene, så snart sigtelsen var læst op. Derfor er det uklart, hvordan manden stiller sig til sigtelserne.
  Det fremgik heller ikke, hvorfra manden kender den fem-årige.
  